**INKUBÁCIÓS
MEGÁLLAPODÁS**

**az**

**OXO LABS Üzletviteli és Tanácsadó
KORLÁTOLT FELELŐSSÉGŰ TÁRSASÁG**

**és az**

**[Céltársaság]**

**között**

2021. [\*]

A jelen Inkubációs megállapodás (**Megállapodás**) az alulírott napon és helyen jött létre az alábbi felek között:

(1) **OXO LABS Üzletviteli és Tanácsadó Korlátolt Felelősségű Társaság** (székhelye: 1023 Budapest, Lajos utca 28-32.; cégjegyzékszáma: 01-09-193434; képviseli: dr. Oszkó Péter ügyvezető) (**Inkubátor** vagy **OXO Labs)**

(2) **[Céltársaság]** (székhelye: [\*]; cégjegyzékszáma: [\*]; képviseli: [\*])(**Társaság** vagy **Kedvezményezett**)

(a Befektető, a Társaság, és az Alapítók a továbbiakban együttesen: **Felek**, egyenként: **Fél**).

# Előzmények

## Inkubátor a Nemzeti Kutatási, Fejlesztési és Innovációs Hivatalhoz (**NKFIH**) benyújtott OXO Labs inkubációs tevékenység című 2020-1.1.4-STARTUP-2020-00005 azonosító számon hatályba lépett támogatói okirat (**Támogatói Okirat**) értelmében vissza nem térítendő támogatásban részesült.

## Inkubátor a Pályázatra, valamint a **Támogatói Okiratra** tekintettel Startupok fejlesztésének támogatását célzó Címzetti felhívást (**Címzetti Felhívás**) tett közzé, melyre a Társaság [\*]. napján **2020-1.1.4-STARTUP-2020-00005-**[\*] regisztrációs számú inkubációs kérelmet (**Kérelem**) nyújtott be, melyet Inkubátor döntése értelmében támogatásban részesített.

## A Pályázat keretében elnyert támogatásból Inkubátor a jelen Megállapodás, annak mellékletei, valamint a Pályázati Felhívás, Címzetti Felhívás, a Pályázathoz kiadott működési kézikönyv (**Működési Kézikönyv**), az Általános Pályázati Útmutató és minden további, az Inkubátorra, és/vagy a Társaságra a Projekttel és/vagy a Pályázattal és/vagy a Támogatással kapcsolatban kötelező rendelkezéseket tartalmazó dokumentum (együttesen **Pályázati Dokumentumok**) szerinti feltételek mellett vissza nem térítendő támogatásban (**Támogatás**) kívánja részesíteni a Társaságot abból a célból, hogy az Alapítók által kifejlesztett [\*] elnevezésű szellemi termék további fejlesztését és piaci bevezetését elősegítse (**Projekt**).

# A MEGÁLLAPODÁS TÁRGYA

## Felek megállapodnak, hogy az Inkubátor a Nemzeti Kutatási, Fejlesztési és Innovációs Alapból a Projekt elszámolható költségeire vissza nem térítendő támogatást biztosít, továbbá az alábbi szolgáltatásokat nyújtja a Társaság részére:

### A Társaság támogatása, illetve mentorálása az üzletfejlesztési, illetve stratégiai célok kialakítása, illetve fejlesztése érdekében, az alábbi részterület lehetőségét magában foglalva:

1. Üzleti modell és stratégia fejlesztése;
2. Üzleti terv készítése és véleményezése;
3. A Társaság termékének szakmai és piaci validációja;
4. Piacra lépési, üzletfejlesztési stratégia kidolgozása és véleményezése;
5. Marketing és sales stratégia kialakítása és véleményezése;
6. Üzleti kapcsolatok építése;
7. A Társaság stratégiai irányításának támogatása, részvétel, illetve tanácsadás stratégiai döntésekben

Az egyértelműség kedvéért a Felek rögzítik, hogy a fentiek közül a Kedvezményezett részére ténylegesen nyújtandó szolgáltatás köre a Felek által időszakosan történő jóhiszemű egyeztetésekre tekintettel kerül kialakításra.

### Az Inkubátor által szervezett workshopokon, rendezvényeken biztosított térítésmentes részvétel

## Kedvezményezett vállalja, hogy a Projektet a Kérelmében meghatározottak szerint megvalósítja. A Kedvezményezett a Megállapodás aláírásával kötelezi magát arra, hogy a Projektet a vonatkozó jogszabályoknak megfelelően, kellő alapossággal, hatékonysággal és gondossággal valósítja meg.

## Inkubátor vállalja, hogy a Támogatás összegén felül további [\*],- Ft forint összegű pénzbeli hozzájárulással történő tőkebefektetést hajt végre a Társaságban, melynek során lejegyez egy [\*],- Ft névértékű, a Társaság törzstőkéjének [\*] %-át megtestesítő üzletrészt, a fennmaradó összeget pedig tőketartalékba helyezi.

## A Felek befektetési jogviszonyuk szabályozása céljából a jövőben befektetési megállapodást (**Befektetési Megállapodás**) kötnek egymással.

# A PROJEKT MEGVALÓSÍTÁSÁNAK HELYSZÍNE ÉS TERVEZETT IDŐZÍTÉSE

##  A Projekt megvalósulásának helyszíne: [\*].).

## Költségek elszámolhatóságának kezdete

### A Projekt megvalósítási költségei elszámolhatóságának kezdő időpontja: 2021. [\*].

A Projekt keretében a megvalósítás megkezdését követően a projekt fizikai befejezéséig felmerült kiadásokat lehet elszámolni. Az elszámolhatóság kezdő és befejező időpontjára vonatkozó szabályozást az Általános Pályázati Útmutató 3. pontja tartalmazza.

## A Projekt tervezett időzítése

### A Projekt a jelen Megállapodás megkötésétől a Projekt fizikai befejezését követő 30 napon belüli záró pénzügyi beszámoló benyújtásáig és a Projekt pénzügyi lezárásáig tart (**Pályázati Szakasz**).

### A Projekt megvalósításának tervezett kezdő napja: 2021. [\*].

### A Projekt fizikai befejezésének tervezett napja: 2022. [\*].

A Projekt keretében a projekt 3.2.1 pontjában meghatározott kezdeti időpontot követően a fizikai befejezésének napjáig felmerült költségek számolhatók el. Az ezen időpontot megelőzően és követően keletkezett költségre támogatás nem folyósítható.

### A projekttel kapcsolatos szakmai záróbeszámoló és az utolsó beszámolási időszakra vonatkozó pénzügyi beszámoló benyújtásának végső határideje a projekt fizikai befejezésének dátumát követő 30. nap, de legkésőbb a jelen Megállapodás aláírásától számított 24 hónap vagy az Inkubátor által a Címzetti felhívásban meghatározott végső határidő, azaz 2022.11.01.

A Projekt költségvetését a Megállapodás **2. számú melléklete** tartalmazza.

# A TÁMOGATÁS

## A Projekthez felhasználásra kerülő források

### A Projekthez felhasználására kerülő források részletes bontását a Megállapodás **3. számú melléklete** tartalmazza.

### A Támogatás összege és intenzitása

#### A Projektre megítélt Támogatás összege **[\*],- Ft, azaz [\*] forint.**

### A támogatás intenzitása a Projekt elszámolható összköltségének [\*] %-a.

## Támogatás jogcíme

### A támogatás jogcíme a tudományos kutatásról, fejlesztésről és innovációról szóló 2014. évi LXXVI. törvény (a továbbiakban: KFItv.) 28.§ b-c) és g) pontja.

### A támogatási kategória a 380/2014. (XII. 31.) Korm. rendelet 5. § 6. pontja alapján: induló vállalkozásoknak nyújtott támogatás, a 651/2014/EU rendelet 22. cikke szerint.

## A jelen támogatás célja a **048010 - Gazdasági ügyekkel kapcsolatos alkalmazott kutatás és fejlesztés** kormányzati funkcióba tartozik.

## Támogatás igénylése, előleg

### Az igényelhető támogatási előleg legmagasabb összege a Címzetti Felhívásban rögzítetteknek megfelelően az igényelt támogatási összeg 100%-a, melynek folyósítása a Befektetési Megállapodás hatályba lépését követően, az ott szabályozott tőkeemeléssel egyidejűleg történik meg.

### Az igénylés kifizetésére egyebekben a Működési Kézikönyv 1.8. pontjában foglaltak, a Címzetti Felhívás 7.2. pontjában, valamint az alábbi szakaszok az irányadók:

### A Társaság a Támogatás 100 százalékának megfelelő összeg erejéig (átutalt előleg + lehívott támogatás összesen) jogosult Támogatást lehívni a 4. sz. mellékletben rögzített mérföldkövek szerint meghatározott részletekben és ütemezésben, az ott rögzített feltételek szerint jogosult.

## A támogatás felhasználása

### Felek rögzítik, hogy a támogatás az Inkubációs kérelemben, valamint a Címzetti Felhívás 6. pontjában foglaltak szerint használható fel.

### Az Inkubátor megtagadhatja a Támogatásból lehívni kívánt összeg kifizetését, amennyiben a Társaság által bemutatott elszámolás nem teljes, hiányos, vagy a Pályázati Dokumentumok feltételeinek részben, vagy egészben nem felel meg.

# A PROJEKT MŰSZAKI-SZAKMAI TARTALMA

## A Kedvezményezett a Projektet az **1. számú mellékletben** meghatározott műszaki-szakmai tartalom szerint valósítja meg, a 2. számú mellékletben rögzített költségvetés keretei között.

## A Kedvezményezett a Projektet az **4. számú mellékletben** meghatározott mérföldkövek szerint valósítja meg.

## Kedvezményezett a Projekt során az **5. számú mellékletben** meghatározott kötelező vállalásokat köteles teljesíteni.

# A PROJEKT MEGVALÓSÍTÁSI IDŐSZAKÁT KÖVETŐEN FENNÁLLÓ KÖTELEZETTSÉGEK

## A Címzetti Felhívás a támogatott Kedvezményezett esetében fenntartási kötelezettséget nem ír elő, azonban ellenőrzéstűrési kötelezettsége van, azaz köteles az NKFI Hivatal, továbbá minden jogszabályban, vagy egyéb megbízásban, szerződésben feljogosított ellenőrző szervezet ellenőrzését tudomásul venni és abban közreműködni a projekt lezárását követő 5 évig.

## Dokumentumok megőrzési kötelezettség: a projekt lezárásától számított 10 évig.

# TITOKTARTÁS

## Bizalmas információnak ***(továbbiakban Bizalmas információ)*** kell tekinteni minden olyan információt, adatot – így különösen, de nem kizárólagosan minden üzleti, kereskedelmi és technikai adatot, know-how-ra, technológiára, vonatkozó információt –, amelyet a jelen Megállapodás teljesítése körében a felek egymásnak bármilyen formában átadtak.

## Felek megállapodnak, hogy a nekik átadott Bizalmas információt kölcsönösen saját üzleti titkukként védik, és ennek érdekében megtesznek minden szükséges és elvárható titokvédelmi intézkedést.

## Felek megállapodnak, hogy a Bizalmas információt fogadó fél a tevékenysége során neki átadott Bizalmas információt kizárólag olyan célokra használhatja fel, amilyen célokra azokat átadták neki, kivéve, ha az átadó fél később, írásban ettől eltérően nem rendelkezik. Felek Bizalmas információt harmadik feleknek kizárólag a jogszabályban, vagy egyéb megbízásban, szerződésben feljogosított ellenőrző szervezetnek kötelesek kiadni, egyéb esetben csak a másik fél írásos beleegyezésének birtokában továbbítják.

## Kedvezményezett hozzájárul, hogy Inkubátor a Projekt inkubálásának tényét saját portfóliójáról szóló nyilvános anyagaiban szerepeltesse.

## A jelen Megállapodás teljesítése során egymásnak átadott Bizalmas információt a Felek a fent meghatározottakon túl kizárólag akkor hozhatják nyilvánosságra vagy közölhetik harmadik személlyel, ha ahhoz a másik fél előzetesen és írásban hozzájárult.

## A Felek munkatársaira nem vonatkozik a tilalom, amennyiben a munka jellege, a közös üzlet megoldása és megvalósítása indokolttá teszi az információcserét.

## Felek megállapodnak, hogy a fentiek szerint egymás részére átadott Bizalmas információ az átadó fél tulajdona marad.

## A Felek rögzítik, hogy a jelen pontban rögzített titoktartási kötelezettség megszegésének jogkövetkezményei a Befektetési Megállapodásban kerülnek részletezésre.

# SZELLEMI ALKOTÁSOKHOZ FŰZŐDŐ JOGOK

## Kedvezményezett kijelenti, hogy az általa szolgáltatott információk és anyagok nem sértik harmadik személy szellemi alkotáshoz fűződő jogait.

## A Kedvezményezettet illetik az általa létrehozott know-how-hoz, szellemi termékekhez kapcsolódó iparjogvédelmi és vagyoni jogok.

## A Projekt Szellemi Alkotásokra (ahogyan az a Befektetési Megállapodásban definiálásra került) vonatkozó részletes rendelkezéseket a Befektetési Megállapodás fogja tartalmazni.

# ELÁLLÁS

## A Kedvezményezett a jelen Megállapodás megkötését követően a Megállapodástól egyoldalúan nem állhat el.

## Az Inkubátor a Megállapodástól, annak teljesítéséig a Működési Kézikönyv 1.6.3.2. pontjában foglalt esetekben, valamint, amennyiben az elállásra okot adó cselekmény olyan időpontban következik be, amikor a felek a Befektetési Megállapodást már megkötötték, a Befektetési Megállapodásban foglaltak szerint bármikor elállhat.

## Az Inkubátor az elálló döntés meghozatalát követő 30 napon belül elektronikus és postai úton megküldi az elálló döntésről szóló, indoklással ellátott értesítést, valamint az elálló nyilatkozatot a Kedvezményezett részére. Az elállás időpontja az elállásról szóló értesítés Kedvezményezett részéről történő átvételének napja.

## Amennyiben az elállást megelőzően támogatás, vagy annak egy részének folyósítására került sor, a Kedvezményezett a folyósított támogatási összeget a folyósítástól a visszafizetésig terjedő időszakra számítva, a jegybanki alapkamat kétszeresének megfelelő mértékű kamattal növelt összeggel köteles visszafizetni, a visszafizetésre kötelezés közlésétől számított harminc napon belül köteles visszafizetni. A kamatszámítás kezdő időpontja a támogatás folyósításának napja, utolsó napja a visszafizetési kötelezettség teljesítésének napja.

# A MEGÁLLAPODÁS MÓDOSÍTÁSA

## Felek megállapodnak, hogy amennyiben bármely, a jelen Megállapodásban – beleértve az annak mellékletét képező Kérelemben – rögzített adatban, vagy a Projekt műszaki, szakmai tartalmában, költségvetésében, ütemezésében, vagy a Támogatás egyéb feltételeiben változás következik be, a Kedvezményezett a változás tudomására jutásától számított 3 napon belül köteles azt bejelenteni az Inkubátornak.

## Az Inkubátor a módosítási kérelem beérkezésétől számított 30 napon belül dönt a kérelem elfogadásáról, vagy elutasításáról a Működési Kézikönyv 1.6.2. pontjában meghatározott alapelvek figyelembevétele mellett.

## Szükség esetén egy alkalommal legfeljebb 30 napos határidő tűzése mellett az Inkubátor hiánypótlást írhat elő.

## Amennyiben az Inkubátor a Kedvezményezett által benyújtott módosítási kérelmet jóváhagyja, a módosított megállapodást mindkét fél aláírja, ezzel hatályba lép.

## A módosítási kérelem elutasítása esetén az Inkubátor erről az indokok megjelölése mellett értesíti a Kedvezményezettet.

# ZÁRÓ RENDELKEZÉSEK

## A Felek a Megállapodás időtartamára kapcsolattartót jelölnek ki. A kapcsolattartó nevéről, postacíméről, telefon számáról és elektronikus levélcíméről a Megállapodás aláírásával egyidejűleg, változás esetén pedig a változást követő 3 napon belül tájékoztatják egymást.

## A Megállapodás az aláírásának napján lép hatályba. A Megállapodás határozott időre, a Projekt pénzügyi lezárásáig jön létre. A Projekt fizikailag és pénzügyileg akkor befejezett, amennyiben a Projekt keretében támogatott valamennyi tevékenység a jelen Megállapodásban meghatározottak szerint, a Címzetti Felhívásban meghatározott feltételek mellett teljesült és azt mind az NKFIH, mind az Inkubátor jóváhagyta.

## Felek tudomásul veszik, hogy a Pályázati Szakasz ideje mindvégig meg kell feleljenek a jelen Megállapodásban, valamint a Pályázati Dokumentumokban foglalt kötelezettségeknek.

## A Kedvezményezett kijelenti, hogy - az információs önrendelkezési jogról és az információszabadságról szóló 2011. évi CXII. törvény előírásainak megfelelően - a támogatási kérelem adatlapon feltüntetett projektfelelős, a támogatási kérelem adatlapon és mellékleteiben feltüntetett más személyek, illetve a Projekt megvalósításában résztvevő személyek, valamint a beszámolás, a szabálytalansági eljárás és az ellenőrzési tevékenység során átadott dokumentumokban feltüntetett személyek személyes adataiknak az Inkubátor, az NKFI Hivatal és a jogszabályban, vagy egyéb megbízásban, szerződésben feljogosított ellenőrző szervezetek által történő kezeléséhez (ideértve ezen adatok felvételét, tárolását, nyilvánosságra hozatalát, statisztikai módszerekkel történő feldolgozását is) kifejezetten hozzájárultak. Ennek alapján a Kedvezményezett szavatol azért, hogy ezen személyes adatok fentieknek megfelelő kezelése az érintettek hozzájárulásával történik.

## A Megállapodásban nem szabályozott kérdésekben a vonatkozó magyar - ideértve a Ptk-t is - és európai uniós jogszabályok.

## Felek rögzítik, hogy a Befektetési Megállapodás bármely rendelkezésének megszegése a jelen Megállapodás szerinti szerződésszegésnek is minősül.

## A Kedvezményezett képviseletében aláíró személy(ek) kijelenti(k) és cégkivonatával/cégkivonatukkal, valamint aláírási címpéldányával/címpéldányukkal igazolja/igazolják, hogy társasági dokumentumai/alapító okirata alapján, a Megállapodás bevezető részében feltüntetettek szerint jogosult(ak) a Kedvezményezett képviseletére (és cégjegyzésére), továbbá ennek alapján a Megállapodás megkötésére és aláírására. Aláíró képviselő(k) kijelenti(k) továbbá, hogy a testületi szervei(k) részéről a Megállapodás megkötéséhez szükséges felhatalmazásokkal rendelkezik/rendelkeznek, tulajdonosai(k) a támogatási jogügyletet jóváhagyták és harmadik személyeknek nincs olyan jogosultsága, mely a Kedvezményezett részéről megakadályozná vagy bármiben korlátozná a Megállapodás megkötését, és az abban foglalt kötelezettségek maradéktalan teljesítését.

## A jelen Megállapodás 7-8. fejezetében meghatározott kötelezettségek a Megállapodás megszűnését követően is terhelik a Kedvezményezettet.

## **Kedvezményezett kijelenti, hogy a Címzetti Felhívás 11. pontjában előírt dokumentumokat az Inkubátor rendelkezésére bocsátotta és a támogatási igényben foglalt adatok, információk és dokumentumok teljeskörűek, valósak és hitelesek, valamint a jelen Megállapodás tárgyában támogatási igényt korábban vagy egyidejűleg máshová nem nyújtott be és támogatásban nem részesült.**

# KORRUPCIÓ-ELLENES ZÁRADÉK

## A Kedvezményezett nem követhet el, nem engedélyezhet, illetve harmadik személyt nem jogosíthat fel olyan cselekményekre, amely a közélet tisztaságára vonatkozó, valamint a korrupció-ellenes jogszabályok megsértését eredményezi. A Kedvezményezett nem fogadhat el, nem ajánlhat fel és nem adhat az eljáró harmadik személynek ajándékot, illetve pénzbeli vagy nem pénzbeli juttatást.

Felek a Megállapodást átolvasták, és közös értelmezés után, mint akaratukkal és elhangzott nyilatkozataikkal mindenben egyezőt aláírták.

Kelt, 2021. [\*].

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **OXO LABS Kft** | **[Céltársaság].** |
| képviseli: dr. Oszkó Péter ügyvezető | képviseli: [\*]  |
| Inkubátor | Kedvezményezett |

Mellékletek:

1. melléklet – Támogatási kérelem
2. melléklet – A Projekt költségvetése
3. melléklet – A Projekt forrásösszetétele

4. melléklet – A Projekt mérföldkövei és pénzügyi ütemezés

5. melléklet – A Kedvezményezett kötelezettségei